CELEX: C2006/096/55
Language: el
Date: 2006-04-22 00:00:00
Title: Υπόθεση F-7/06: Προσφυγή/αγωγή της B κατά της Eπιτροπής των Ευρωπαϊκών Κοινοτήτων που ασκήθηκε στις  23 Ιανουαρίου 2006

22.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 96/35
            
         Προσφυγή/αγωγή της B κατά της Eπιτροπής των Ευρωπαϊκών Κοινοτήτων που ασκήθηκε στις 23 Ιανουαρίου 2006
   (Υπόθεση F-7/06)
   (2006/C 96/55)
   Γλώσσα διαδικασίας: η γαλλική
   Διάδικοι
   
      Προσφεύγουσα/ενάγουσα: Β (Βρυξέλλες, Βέλγιο) [Εκπρόσωποι: S. Rodriguez και A. Jaume, δικηγόροι]
   
      Καθής/εναγόμενη: Επιτροπή των Ευρωπαϊκών Κοινοτήτων
   Αιτήματα της προσφεύγουσας/ενάγουσας
   Η προσφεύγουσα/ενάγουσα (στο εξής: προσφεύγουσα) ζητεί από το Δικαστήριο Δημόσιας Διοίκησης:
   
               —
            
            
               Να ακυρώσει την από 10 Οκτωβρίου 2005 απόφαση της Αρμόδιας για τους διορισμούς Αρχής (ΑΔΑ), περί απορρίψεως της ενστάσεως της προσφεύγουσας, η οποία ελήφθη από κοινού με την από 26 Απριλίου 2005 απόφαση της ΑΔΑ να μη χορηγήσει στην προσφεύγουσα το επίδομα αποδημίας·
            
         
               —
            
            
               να υποχρεώσει την καθής να καταβάλει στην προσφεύγουσα το επίδομα αποδημίας από της ημερομηνίας αναλήψεως των καθηκόντων της·
            
         
               —
            
            
               να υποχρεώσει την καθής να καταβάλει τόκους υπερημερίας, από της ληφθησομένης αποφάσεως·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, υπάλληλος της Επιτροπής, προσβάλλει τον οριστικό καθορισμό των δικαιωμάτων της με τον οποίο η Επιτροπή αρνήθηκε να της χορηγήσει επίδομα αποδημίας.
   Προς στήριξη της προσφυγής της, η προσφεύγουσα προβάλλει κυρίως παράβαση του άρθρου 4, παράγραφος 1, στοιχείο α', του παραρτήματος VII του ΚΥΚ. Η προσφεύγουσα προβάλλει επίσης ένσταση ελλείψεως νομιμότητας υπό την έννοια ότι η εφαρμογή της προϋποθέσεως της ιθαγενείας, που περιλαμβάνεται στην πρώτη περίπτωση της προαναφερθείσας διατάξεως, στους υπαλλήλους που έχουν και την ιθαγένεια του κράτους μέλους διορισμού και την ιθαγένεια άλλου κράτους μέλους, προσβάλλει τις αρχές της απαγορεύσεως των διακρίσεων και της ίσης μεταχειρίσεως.
   Στη συνέχεια, η προσφεύγουσα ισχυρίζεται ότι, εν πάση περιπτώσει, πληροί την προϋπόθεση διαμονής που περιλαμβάνεται στη δεύτερη περίπτωση της εν λόγω διατάξεως.
   Επικουρικώς, η προσφεύγουσα προβάλλει παράβαση του άρθρου 4, παράγραφος 1, στοιχείο β', του παραρτήματος VII του ΚΥΚ, καθόσον η προσβαλλομένη απόφαση δεν λαμβάνει υπόψη το γεγονός ότι η προσφεύγουσα πληροί το κριτήριο ιθαγενείας και το κριτήριο διαμονής που αναφέρονται στην εν λόγω διάταξη.
   Έτι επικουρικότερον, η προσφεύγουσα προβάλλει παράβαση του άρθρου 4, παράγραφος 3, του παραρτήματος VII του ΚΥΚ, καθόσον η διάταξη αυτή δεν μπορεί να ερμηνευθεί υπό την έννοια ότι επιβάλλει σε υπάλληλο που έχει διπλή ιθαγένεια να παραιτηθεί της ιθαγενείας του κράτους μέλους του διορισμού του προκειμένου να δικαιούται του επιδόματος αποδημίας.